**

# Materiál na rokovanie

**Hospodárskej a sociálnej rady SR**

# dňa 7.12.2015

**K bodu č. 4)**

**Stanovisko k**

**návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 354/2006 Z. z., ktorým sa ustanovujú požiadavky na vodu určenú na ľudskú spotrebu a kontrolu kvality vody určenej na ľudskú spotrebu v znení nariadenia vlády Slovenskej republiky č. 496/2010 Z. z.**

**Všeobecne k návrhu nariadenia:**

Návrhom nariadenia vlády sa do právneho poriadku Slovenskej republiky preberá smernica Rady 2013/51/Euratom z 22. októbra 2013, ktorou sa stanovujú požiadavky na ochranu zdravia obyvateľstva vzhľadom na rádioaktívne látky obsiahnuté vo vode určenej na ľudskú spotrebu. Smernica Rady 98/83/ES je transponovaná do právneho poriadku Slovenskej republiky nariadením vlády Slovenskej republiky č. 354/2006 Z. z., ktoré zahŕňa aj rádiologické ukazovatele. Monitoring rádiologických ukazovateľov v pitných vodách sa vykonáva podľa vykonávacieho predpisu, ktorým je vyhláška Ministerstva zdravotníctva Slovenskej republiky č. 528/2007 Z. z., ktorou sa ustanovujú podrobnosti o požiadavkách na obmedzenie ožiarenia z prírodného žiarenia. Nová smernica Rady 2013/51/Euratom zahrnula do rozsahu svojej pôsobnosti nový rádiologický ukazovateľ radón vrátane produktov jeho premeny s dlhou dobou polpremeny a okrem prírodných rádionuklidov aj umelé rádionuklidy. Monitoring rádiologických ukazovateľov nebude možné vykonávať podľa vyhlášky Ministerstva zdravotníctva Slovenskej republiky č. 528/2007 Z. z., pretože zahŕňa len prírodné rádionuklidy. Z uvedeného dôvodu je potrebné pripraviť novelu nariadenia vlády č. 354/2006 Z. z.

**Pripomienky k návrhu nariadenia:**

**Zásadné:**

**1. K doložke vybraných vplyvov:**

Požadujeme v tabuľke A2 vplyvy v riadku 1. slovo „štátnej“ nahradiť slovom „verejnej“.

**Odôvodnenie:**

Legislatívno - technická zmena. V doložke vybraných vplyvov sa má posudzovať vplyv na verejnú správu a následne v rámci verejnej správy samostatne posudzovať vplyv na štátnu správu a  samosprávu.

**2. K doložke vybraných vplyvov:**

Nesúhlasíme s tvrdeniami uvedenými v doložke vybraných vplyvov v tabuľke A2 vplyvy, kde sa v 1. riadku uvádza, že nariadenie vlády SR nebude mať vplyv na rozpočet verejnej správy.

**Odôvodnenie:**

Zásobovanie obyvateľov pitnou vodou z verejných vodovodov zabezpečuje v zmysle zákona o obecnom zriadení obec. Po transformácii štátnych podnikov vodární a kanalizácií obce túto činnosť zabezpečujú v rozhodujúcej miere prostredníctvom obchodných spoločností a v časti samotné obce. Viacero obcí zabezpečuje zásobovanie pitnou vodou a teda aj prevádzkovanie systému zásobovania pitnou vodou samostatne. Sme toho názoru, že predkladaným návrhom budú ovplyvnené nielen subjekty fyzických osôb - podnikateľov a právnických osôb, ktoré vyrábajú a dodávajú vodu určenú na ľudskú spotrebu a využívajú vodárenské zdroje na zásobovanie pitnou vodou (vodárenské spoločnosti), ale nariadenie vlády bude mať negatívny dopad aj na rozpočty obcí, ktoré prevádzkujú systém zásobovania pitnou vodou samostatne. Je preto potrebné doložku vybraných vplyvov doplniť aj o predmetné obce, teda o negatívny finančný vplyv na rozpočty samosprávy.

**3. K predkladacej správe:**

Nesúhlasíme s tvrdeniami uvedenými v predkladacej správe kde sa uvádza, že  návrh nariadenia vlády nebude mať vplyv na rozpočet verejnej správy.

**Odôvodnenie:**

Zásobovanie obyvateľov pitnou vodou z verejných vodovodov zabezpečuje v zmysle zákona o obecnom zriadení obec. Po transformácii štátnych podnikov vodární a kanalizácií obce túto činnosť zabezpečujú v rozhodujúcej miere prostredníctvom obchodných spoločností a v časti samotné obce. Viacero obcí zabezpečuje zásobovanie pitnou vodou a teda aj prevádzkovanie systému zásobovania pitnou vodou samostatne. Vzhľadom na vyššie uvedené je potrebné text predkladacej správy upraviť a doplniť o negatívny finančný vplyv na rozpočty samosprávy.

**Záver:**

ZMOS navrhuje, aby HSR SR odporučila návrh nariadenia vlády Slovenskej republiky na ďalšie legislatívne konanie po akceptácii našich pripomienok.

**Michal Sýkora**

**predseda**